b'\n_START_ARTICLE_\nRaviurheilu\n_START_PARAGRAPH_\nRaviurheilussa on kyse hevosilla ravia ajaen k\xc3\xa4yt\xc3\xa4vist\xc3\xa4 nopeuskilpailuista, joissa on rahapalkinnot. (My\xc3\xb6s ratsastettuja mont\xc3\xa9-l\xc3\xa4ht\xc3\xb6j\xc3\xa4 j\xc3\xa4rjestet\xc3\xa4\xc3\xa4n, ja Pohjois-Amerikassa j\xc3\xa4rjestet\xc3\xa4\xc3\xa4n vastaavanlaisia juoksukilpailuita my\xc3\xb6s niin kutsutuille peitsareille.) Raviurheilua ei pid\xc3\xa4 sekoittaa laukkaurheiluun. Vedonly\xc3\xb6nti kuuluu olennaisena osana raviurheiluun: ravil\xc3\xa4hd\xc3\xb6ist\xc3\xa4 voi yleens\xc3\xa4 pelata Totoa._NEWLINE_Raviurheilu on varsinkin Euroopassa (muiden muassa Suomi ja muu Skandinavia, Saksa, Ranska, Italia ja Ven\xc3\xa4j\xc3\xa4) ja Pohjois-Amerikassa varsin laajalle levinnytt\xc3\xa4 ja suosittua, joskin esimerkiksi Isossa-Britanniassa se on nykyisin hyvin v\xc3\xa4h\xc3\xa4ist\xc3\xa4 ja harrastelijamaista. Yhdysvalloissa j\xc3\xa4rjestet\xc3\xa4\xc3\xa4n peitsikilpailuja, ja ravikilpailut ovat v\xc3\xa4hemmist\xc3\xb6n\xc3\xa4.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nRavit ovat melko puhtaasti nopeuskilpailuita, joissa my\xc3\xb6s juoksutaktiikalla on t\xc3\xa4rke\xc3\xa4 osuus. Askellajin tulisi s\xc3\xa4ily\xc3\xa4 ravina koko l\xc3\xa4hd\xc3\xb6n ajan, ja tietty m\xc3\xa4\xc3\xa4r\xc3\xa4 laukkaa, passia tai ep\xc3\xa4puhdasta (passahtavaa) ravia johtaa hylk\xc3\xa4ykseen. Samoin k\xc3\xa4vely l\xc3\xa4hd\xc3\xb6n aikana johtaa hylk\xc3\xa4\xc3\xa4miseen. Laukkaamista koskevat s\xc3\xa4\xc3\xa4nn\xc3\xb6t vaihtelevat maakohtaisesti jonkin verran; Suomessa laukkaamisesta tehd\xc3\xa4\xc3\xa4n aina merkint\xc3\xa4 hevosen kilpailukirjaan ja hylk\xc3\xa4\xc3\xa4miseen voivat johtaa pitk\xc3\xa4 laukka (hpl), edist\xc3\xa4v\xc3\xa4 laukka (hel), liian usein toistunut laukka (hll) sek\xc3\xa4 maaliviivaa ylitt\xc3\xa4ess\xc3\xa4 tapahtunut laukka (hml). Hylk\xc3\xa4\xc3\xa4miseen voi johtaa my\xc3\xb6s ohjastajan h\xc3\xa4iritsev\xc3\xa4 tai ep\xc3\xa4urheilijamainen k\xc3\xa4yt\xc3\xb6s radalla, radalta poistuminen tai l\xc3\xa4hd\xc3\xb6n huomattava h\xc3\xa4iritseminen esimerkiksi aloitustilanteessa._NEWLINE_Pohjoismaissa on erikoisuutena paikallisten kylm\xc3\xa4veristen rotujen k\xc3\xa4ytt\xc3\xb6 raviurheilussa, ja niille j\xc3\xa4rjestet\xc3\xa4\xc3\xa4n omia l\xc3\xa4ht\xc3\xb6j\xc3\xa4, joihin huomattavasti nopeammat l\xc3\xa4mminveriset hevoset eiv\xc3\xa4t voi osallistua. Suomessa ruotsalaiset ja norjalaiset kylm\xc3\xa4veriset saavat osallistua varsin taajaan kylm\xc3\xa4veril\xc3\xa4ht\xc3\xb6ihin, kun taas Ruotsissa ja Norjassa on suomenhevosten osallistumisoikeus rajattu kutsukilpailuihin.\n_START_SECTION_\nRavihevoset ja varusteet\n_START_PARAGRAPH_\nRaviurheilussa k\xc3\xa4ytet\xc3\xa4\xc3\xa4n tarkoitukseen erityisesti jalostettuja hevosrotuja, kuten amerikanravureita ja muita l\xc3\xa4mminverisi\xc3\xa4 ravihevosia sek\xc3\xa4 suomenhevosia ja muita pohjoismaisia kylm\xc3\xa4verirotuja. Kilpailuissa on erilaisten juoksunopeuksien vuoksi erilliset l\xc3\xa4hd\xc3\xb6t kylm\xc3\xa4verisille ja l\xc3\xa4mminverisille ravureille. My\xc3\xb6s erikokoisille poneille on omia ravil\xc3\xa4ht\xc3\xb6j\xc3\xa4; suomalaiset poniravit, joissa kilpailee shetlanninponeja ja gotlanninrusseja, ovat varsin suosittuja._NEWLINE_Raveissa k\xc3\xa4ytett\xc3\xa4v\xc3\xa4t kilpak\xc3\xa4rryt suunnitellaan mahdollisimman tasapainoisiksi ja kevyiksi, joten hevosilla voidaan k\xc3\xa4ytt\xc3\xa4\xc3\xa4 kevyit\xc3\xa4 silavaljaita. Valjailla erilaisine lis\xc3\xa4varusteineen pyrit\xc3\xa4\xc3\xa4n pit\xc3\xa4m\xc3\xa4\xc3\xa4n hevonen oikeassa juoksuasennossa ja ravissa sek\xc3\xa4 suojaamaan sit\xc3\xa4 h\xc3\xa4iri\xc3\xb6tekij\xc3\xb6ilt\xc3\xa4. Jalkavammojen ehk\xc3\xa4isemiseksi k\xc3\xa4ytet\xc3\xa4\xc3\xa4n my\xc3\xb6s monenlaisia jalkasuojia. _NEWLINE_Ravurin ajajaa kilpailuissa kutsutaan ohjastajaksi.\n_START_SECTION_\nRaviradat ja l\xc3\xa4hd\xc3\xb6t\n_START_PARAGRAPH_\nNykyiset raviradat ovat tarkkaan suunniteltuja, hoidettuja ja hyvin kaarroitettuja, jotta hevoset voivat juosta niin nopeasti kuin mahdollista rasittaen jalkojaan mahdollisimman v\xc3\xa4h\xc3\xa4n. Suomessa yleisin radan pituus on 1\xc2\xa0000 metri\xc3\xa4. Amerikassa yleisin pituus on 1\xc2\xa0609 metri\xc3\xa4 (eli yksi maili), mutta on my\xc3\xb6s puolen mailin pituisia ratoja. Juostavat matkat ovat useimmiten 1\xc2\xa0609 m ja 2\xc2\xa0100 m. My\xc3\xb6s 2\xc2\xa0600 m, 3\xc2\xa0100 m ja jopa yli 4\xc2\xa0000 m kilpailuja j\xc3\xa4rjestet\xc3\xa4\xc3\xa4n jonkin verran. Eripituisten matkojen lis\xc3\xa4ksi raveissa on erillisi\xc3\xa4 l\xc3\xa4ht\xc3\xb6j\xc3\xa4 muun muassa eri-ik\xc3\xa4isille hevosille sek\xc3\xa4 tammoille ja oreille. Oril\xc3\xa4hd\xc3\xb6t ovat yleens\xc3\xa4 avoinna my\xc3\xb6s ruunille. _NEWLINE_Suurkilpailuiksi kutsutaan Suomessa yli 10\xc2\xa0000 euron ykk\xc3\xb6spalkinnosta kilpailtavia l\xc3\xa4ht\xc3\xb6j\xc3\xa4, jotka Hippos on luokitellut suurkilpailuiksi. Tunnetuin suomalaisen raviurheilun suurkilpailu on Kuninkuusravit, joka on yksi Suomen suurimmista vuosittaisista urheilutapahtumista. Muita merkitt\xc3\xa4vi\xc3\xa4 suurkilpailuja ovat muun muassa kansainv\xc3\xa4liset St Michel, Finlandia-ajo, Prix d\xe2\x80\x99Etain Royal ja Kymi Grand Prix sek\xc3\xa4 kotimaisille hevosille tarkoitettu Suur-Hollola-ajo. L\xc3\xa4hes jokaisella raviradalla j\xc3\xa4rjestet\xc3\xa4\xc3\xa4n v\xc3\xa4hint\xc3\xa4\xc3\xa4n yksi suurkilpailu, jonka ymp\xc3\xa4rille radan p\xc3\xa4\xc3\xa4tapahtumat vuosittain j\xc3\xa4rjestet\xc3\xa4\xc3\xa4n. Enn\xc3\xa4tysjuoksuja varten j\xc3\xa4rjestet\xc3\xa4\xc3\xa4n joskus erityisl\xc3\xa4ht\xc3\xb6j\xc3\xa4, mutta niiden merkitys on v\xc3\xa4hentynyt. Viimme vuosina on kylm\xc3\xa4veristen kansainv\xc3\xa4liseksi suurkilpailuksi Suomessa noussut juhannuksena ajettava Nordic King, johon tulee osallistujia muistakin pohjoismaista._NEWLINE_Koel\xc3\xa4hd\xc3\xb6t on tarkoitettu kokemattomille, nuorille ravureille. Niiss\xc3\xa4 todetaan hevosen kilpailukypsyys eli ravivarmuus, nopeus ja ratak\xc3\xa4ytt\xc3\xa4ytyminen. Koel\xc3\xa4ht\xc3\xb6 on suoritettava my\xc3\xb6s pitk\xc3\xa4n kilpailutauon j\xc3\xa4lkeen tai jos tuomaristo niin m\xc3\xa4\xc3\xa4r\xc3\xa4\xc3\xa4. Hevoselta vaaditaan v\xc3\xa4hint\xc3\xa4\xc3\xa4n yksi onnistunut koel\xc3\xa4ht\xc3\xb6, ennen kuin sill\xc3\xa4 voidaan osallistua varsinaisiin kilpal\xc3\xa4ht\xc3\xb6ihin maakuntaradoilla. Kilpailemattomille ravureille j\xc3\xa4rjestet\xc3\xa4\xc3\xa4n my\xc3\xb6s opetusl\xc3\xa4ht\xc3\xb6j\xc3\xa4, joissa hevoset saavat kokemusta l\xc3\xa4hd\xc3\xb6ss\xc3\xa4 toimimisesta ilman kilpailun paineita.\n_START_SECTION_\nRaviurheilun historia\n_START_PARAGRAPH_\nNiin ajettujen kuin ratsastettujenkin hevosten nopeudessa on kilpailtu ymp\xc3\xa4ri maailmaa l\xc3\xa4pi kesyhevosen historian. Nykyaikainen l\xc3\xa4mminveriraviurheilu sai alkunsa 1700-luvulla Yhdysvalloissa, miss\xc3\xa4 raviurheilu on laukkaurheilun ohella edelleen suosittua. 1800-luvulla ravit levisiv\xc3\xa4t Yhdysvalloista my\xc3\xb6s muualle maailmaan. Ensimm\xc3\xa4iset ravikilpailut ajettiin luonnonniityill\xc3\xa4, joilta siirryttiin pikkuhiljaa hiekkaradoille. Suomalainen raviurheilu lienee saanut alkunsa perinteisest\xc3\xa4 kilpailemisesta ajohevosten nopeudessa erityisesti kirkkomatkoilla. Pienimuotoisia varsinaisia ravikilpailuja on j\xc3\xa4rjestetty jo 1800-luvulta alkaen. Ensimm\xc3\xa4iset radat tehtiin talvisin j\xc3\xa4\xc3\xa4lle. Kuninkuusravit j\xc3\xa4rjestettiin Suomessa ensimm\xc3\xa4ist\xc3\xa4 kertaa vuonna 1924. Suomenhevosta selke\xc3\xa4sti nopeammat l\xc3\xa4mminveriravurit tulivat Suomeen vasta toisen maailmansodan j\xc3\xa4lkeen, ja l\xc3\xa4mminveriraviurheilu k\xc3\xa4ynnistyi meill\xc3\xa4 1950\xe2\x80\x931960-lukujen vaihteessa.\n_START_SECTION_\nSuomen raviradat\n_START_PARAGRAPH_\nSuomessa on yhteens\xc3\xa4 43 totoraveja j\xc3\xa4rjest\xc3\xa4v\xc3\xa4\xc3\xa4 ravirataa, joista ymp\xc3\xa4rivuotisesti toimivia on 20. Suomen p\xc3\xa4\xc3\xa4rata on Helsingin Vermo. Muita merkitt\xc3\xa4vi\xc3\xa4 raviratoja ovat muun muassa Tampereen Teivo, Lahden Jokimaa sek\xc3\xa4 Kouvolan ja Mikkelin raviradat, joilla j\xc3\xa4rjestet\xc3\xa4\xc3\xa4n kansainv\xc3\xa4lisi\xc3\xa4 suurkilpailuita._NEWLINE_Lis\xc3\xa4ksi Suomessa toimii lukuisia paikallis- ja harjoitusratoja.\n_START_SECTION_\nPaikallis- ja j\xc3\xa4\xc3\xa4ravit\n_START_PARAGRAPH_\nTotalisaattoriravien lis\xc3\xa4ksi Suomessa j\xc3\xa4rjestet\xc3\xa4\xc3\xa4n my\xc3\xb6s niin sanottuja paikallisraveja, joissa ei pelata totoa. Niiss\xc3\xa4 maksettavat palkinnot ovat huomattavasti pienempi\xc3\xa4 kuin totoraveissa. Talvella j\xc3\xa4rjestet\xc3\xa4\xc3\xa4n my\xc3\xb6s j\xc3\xa4\xc3\xa4raveja, joissa v\xc3\xa4liaikainen rata on tehty jonkin vesist\xc3\xb6n j\xc3\xa4\xc3\xa4lle, Suomessa yleens\xc3\xa4 j\xc3\xa4rven j\xc3\xa4\xc3\xa4lle. My\xc3\xb6sk\xc3\xa4\xc3\xa4n n\xc3\xa4iss\xc3\xa4 kilpailuissa ei pelata totoa, poikkeuksena maaliskuussa 2011 ensimm\xc3\xa4ist\xc3\xa4 kertaa j\xc3\xa4rjestetyt Levin j\xc3\xa4\xc3\xa4ravit._NEWLINE_Sankt Moritzin tunnettu hevostapahtuma White Turf j\xc3\xa4rjestet\xc3\xa4\xc3\xa4n Sankt Moritzerseen j\xc3\xa4\xc3\xa4ll\xc3\xa4 ja siell\xc3\xa4 ajetaan my\xc3\xb6s ravil\xc3\xa4ht\xc3\xb6j\xc3\xa4. Liettuassa Sartaij\xc3\xa4rvell\xc3\xa4 ajettavat ravit eiv\xc3\xa4t ole yht\xc3\xa4 kuuluisat tai hohdokkaat, mutta yleis\xc3\xb6\xc3\xa4 on v\xc3\xa4hint\xc3\xa4\xc3\xa4n yht\xc3\xa4 paljon; l\xc3\xa4mpimien talvien vuoksi ravit ajetaan nyky\xc3\xa4\xc3\xa4n j\xc3\xa4\xc3\xa4n sijasta l\xc3\xa4heisell\xc3\xa4 raviradalla. _NEWLINE_Saksassa ja Ranskassa puolestaan j\xc3\xa4rjestet\xc3\xa4\xc3\xa4n ravikilpailuja vuoroveden paljastamalla merenpohjalla Atlantin valtameren ja Pohjanmeren rannikoilla.'